Spoedvrate jaag oor ‘laat’-redesDie Nissan Skyline. Foto: EMPD Vyf spoedvrate is Maandag deur die Ekurhuleni-metropolisie aan die Oos-Rand aangekeer nadat hulle in digte mis die spoedgrens op ŉ snelweg oorskry het. Lt. Kobeli Mokheseng, woordvoerder van die metropolisie, het gesê die oortreders is tussen 05:00 en 11:00 in albei rigtings van die R24-snelweg naby die Edenvale-afrit deur die hoëspoedeenheid in hegtenis geneem. “Teen 08:00 het beamptes die 41-jarige bestuurder van ŉ blou Nissan Skyline GTR Sport van die pad af getrek nadat hy 237 km/h in ŉ 120 km/h-sone gejaag het,” het Mokheseng gesê. “Daar was drie tieners saam met hom in die motor. Die bestuurder het beweer hulle was laat vir ŉ sokkerwedstryd.” Mokheseng het gesê die res van die oortreders is gevang waar hulle tussen 166 km/h en 181 km/h gejaag het sonder ŉ geldige rede. “Een van dié bestuurders beweer hy was laat vir ŉ vergadering in Durban.” Die oortreders is in hegtenis geneem op aanklagte van roekelose en nalatige bestuur en is na die Bedfordview-polisiestasie geneem waar hulle op borgtog van R1 500 vrygelaat is. Hulle moet binnekort in die Germiston-landdroshof verskyn.